РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/202-16

3. октобар 2016. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО НАРОДНЕ СКУПШТИНЕ, ОДРЖАНЕ 3. ОКТОБРА 2016. ГОДИНЕ

Седница је почела у 11,06 часова.

Седницом је председавао Ђорђе Комленски, председник Одбора.

Седници су присуствовали чланови Одбора: Војислав Вујић, заменик члана Петра Петровића, Весна Николић–Вукајловић, Владан Заграђанин, заменик члана Звонимира Стевића, Михаило Јокић, заменик члана Снежане Р. Петровић, Зоран Красић, Јелена Жарић Ковачевић, Љупка Михајловска, заменик члана Саше Радуловића, Балинт Пастор, Мирољуб Станковић, Бојан Торбица, Србислав Филиповић, Гордана Чомић и Дејан Шулкић.

Седници нису присуствовали чланови Одбора: Александра Мајкић, Биљана Пантић – Пиља, као ни њихови заменици и Ненад Милић заменик члана.

Седници су присуствовали: Саша Могић, помоћник министра државне управе и локалне самоуправе, Иван Бошњак, државни секретар у Министарству државне управе и локалне самоуправе и Мирјана Чојбашић, помоћник министра финансија.

На предлог председника Одбора, већином гласова (са девет гласова за, два гласа против, једним уздржаним и један није гласао) је усвојен предложен дневни ред са допуном

Д н е в н и р е д

- Усвајање записника са Прве седнице Одбора;

1. Разматрање Предлога закона о изменама Закона о финансирању локалне самоуправе, који је поднела Влада;

2. Разматрање Предлога за доношење аутентичног тумачења одредбе члана 6. Закона о стицању права својине на земљишту, објектима и водовима Привредног друштва за производњу и прераду челика Железара Смедерево д.о.о. Смедерево („Службени гласник РС“, број 15/2016), који је поднео народни посланик др Александар Мартиновић.

Пре почетка одлучивања о тачкама дневног реда, Одбор је већином гласова усвојио записник са Прве седнице Одбора (са десет гласова за, троје није гласало).

Прва тачка дневног реда. Разматрање Предлога закона о изменама Закона о финансирању локалне самоуправе, који је поднела Влада.

У дискусији по овој тачки дневног реда учествовали су: Иван Бошњак, државни секретар у Министарству државне управе и локалне самоуправе, Мирјана Чојбашић, помоћник министра финансија, као и чланови Одбора Гордана Чомић, Дејан Шулкић, Љупка Михајловска и Михаило Јокић.

Одбор је размотрио Предлог закона о изменама закона о финансирању локалне самопураве, који је поднела Влада, у начелу и сматра да је Предлог закона у складу са Уставом и правним системом Републике Србије.

Одбор је ову одлуку донео већином гласова (са девет гласова за, један против, два уздржана и двоје није гласало).

За известиоца Одбора на седници Народне скупштине одређен је председник Одбора.

Друга тачка дневног реда. Разматрање Предлога за доношење аутентичног тумачења одредбе члана 6. Закона о стицању права својине на земљишту, објектима и водовима Привредног друштва за производњу и прераду челика Железара Смедерево д.о.о. Смедерево („Службени гласник РС“, број 15/2016), који је поднео народни посланик др Александар Мартиновић.

У дискусији по овој тачки дневног реда учествовали су Гордана Чомић и Зоран Красић, чланови Одбора.

Председник Одбора, Ђорђе Комленски, образложио је разлоге за доношење аутентичног тумачења.

Одбор је размотрио Предлог за доношење аутентичног тумачења одредбе члана 6. Закона о стицању права својине на земљишту, објектима и водовима Привредног друштва за производњу и прераду челика Железара Смедерево д.о.о. Смедерево („Службени гласник РС“, број 15/2016), који је поднео народни посланик др Александар Мартиновић.

Одбор је оценио да је Предлог за доношење аутентичног тумачења оправдан, припремио Предлог аутентичног тумачења и одлучио да га достави Народној скупштини по хитном поступку.

Одбор је ову одлуку донео већином гласова (са девет гласова за, троје против, један није гласао и уздржаних није било).

За представника Одбора у Народној скупштини одређен је Ђорђе Комленски, председник Одбора.

Седница је завршена у 11,54 часова.

Саставни део овог записника чине стенографске белешке.

СЕКРЕТАР ПРЕДСЕДНИК

др Радоје Церовић Ђорђе Комленски